Document ID: 32008R0645

NEUVOSTON ASETUS (EY) N:o 645/2008,
annettu 8 päivänä heinäkuuta 2008,
eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 299 artiklan 2 kohdan,
ottaa huomioon komission ehdotuksen,
ottaa huomioon Euroopan parlamentin lausunnon,
on kuullut Euroopan talous- ja sosiaalikomiteaa,
on kuullut alueiden komiteaa,
sekä katsoo seuraavaa:
(1)
Neuvoston asetuksessa (EY) N:o 704/2002 (1) säädetään muun muassa eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista 1 päivän tammikuuta 2002 ja 31 päivän joulukuuta 2006 välisenä aikana.
(2)
Neuvoston asetuksella (EY) N:o 791/2007 (2) otettiin käyttöön uusi järjestelmä syrjäisimpien alueiden eli Azorien, Madeiran, Kanariansaarten sekä Ranskan Guyanan ja Réunionin tiettyjen kalastustuotteiden kaupan pitämisestä aiheutuvien lisäkustannusten korvaamiseksi.
(3)
Kanariansaarten poikkeuksellinen maantieteellinen sijainti tiettyjen alueen kulutustarpeiden kannalta olennaisten kalastustuotteiden hankintalähteisiin nähden aiheuttaa tälle alalle lisäkustannuksia. Tätä perustamissopimuksen 299 artiklan 2 kohdassa tunnustettua syrjäisestä sijainnista, saaristoluonteesta ja syrjäisimpien alueiden asemasta johtuvaa luonnonhaittaa voidaan korjata muun muassa suspendoimalla väliaikaisesti kyseisten kolmansista maista tuotavien tuotteiden tullit asianmukaisen suuruisten yhteisön tariffikiintiöiden rajoissa.
(4)
Espanjan viranomaiset toimittivat 29 päivänä heinäkuuta 2004 ja 19 päivänä heinäkuuta 2006 kertomukset asetuksen (EY) N:o 704/2002 3 artiklassa tarkoitettujen toimenpiteiden täytäntöönpanosta ja pyysivät kyseisten toimenpiteiden voimassaolon jatkamista kaudeksi 2007-2013. Komissio on toimitettujen kertomusten perusteella tarkastellut toteutettujen toimenpiteiden vaikutusta tiettyjen kalastustuotteiden tuontiin Kanariansaarille.
(5)
Espanjan viranomaisten toimittamat kertomukset osoittivat, että asetuksella (EY) N:o 704/2002 avattuja kiintiöitä ei ollut käytetty loppuun.
(6)
Asetuksella (EY) N:o 704/2002 avattujen tariffikiintiöiden kaltaiset tariffikiintiöt eräiden kalastustuotteiden osalta ovat perusteltuja, koska ne kattaisivat Kanariansaarten kotimarkkinoiden tarpeet varmistaen kuitenkin samalla, että yhteisöön alennetulla tullilla suuntautuvan tuonnin virrat ovat ennustettavissa ja selvästi tunnistettavissa.
(7)
Koska asetuksella (EY) N:o 704/2002 avattuja kiintiöitä ei ollut käytetty loppuun, kiintiöiden määrän vahvistaminen pienemmäksi on tarkoituksenmukaista.
(8)
Sisämarkkinoiden yhtenäisyyden ja johdonmukaisuuden heikentämisen välttämiseksi olisi toteutettava toimenpiteitä, joilla varmistetaan, että kalastustuotteet, joille suspensio myönnetään, on tarkoitettu yksinomaan Kanariansaarten kotimarkkinoille.
(9)
Sen varmistamiseksi, että komissio saa säännöllisesti tietoa kyseessä olevan tuonnin määrästä, on toteutettava toimenpiteitä, jotta komissio voi tarvittaessa ryhtyä toimiin keinottelun ja kaupan vääristymien estämiseksi.
(10)
Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY mukaisesti (3).
(11)
Lisäksi, johdonmukaisuuden varmistamiseksi asetuksella (EY) N:o 791/2007 käyttöön otetun järjestelmän kanssa tariffikiintiöt olisi avattava kaudeksi 2007-2013, ja jatkuvuuden varmistamiseksi asetuksessa (EY) N:o 704/2002 vahvistettujen toimenpiteiden kanssa tässä asetuksessa säädettyjä toimenpiteitä on tarkoituksenmukaista soveltaa 1 päivästä tammikuuta 2007 alkaen,
ON ANTANUT TÄMÄN ASETUKSEN:
1 artikla
1. Tämän asetuksen liitteessä lueteltuihin kalastustuotteisiin sovellettavat yhteisen tullitariffin tullit suspendoidaan liitteessä ilmoitetun määrän osalta kokonaan Kanariansaarille suuntautuvassa tuonnissa 1 päivän tammikuuta 2007 ja 31 päivän joulukuuta 2013 väliseksi ajaksi.
2. Edellä 1 kohdassa säädetystä suspensiosta koituva etu myönnetään yksinomaan Kanariansaarten kotimarkkinoille tarkoitetuille tuotteille. Sitä sovelletaan ainoastaan kalastustuotteisiin, jotka puretaan laivasta tai ilma-aluksesta ennen kuin vapaaseen liikkeeseen luovutusta koskeva tulli-ilmoitus toimitetaan Kanariansaarten tulliviranomaisille.
2 artikla
1. Espanjan toimivaltaisten viranomaisten on 31 päivään toukokuuta 2010 mennessä toimitettava komissiolle kertomus 1 artiklassa säädettyjen toimenpiteiden täytäntöönpanosta. Komissio tarkastelee kyseisten toimenpiteiden vaikutuksia ja toimittaa kertomuksen perusteella neuvostolle tarvittaessa ehdotuksen tuontimäärien muuttamisesta.
2. Espanjan toimivaltaisten viranomaisten on 31 päivään toukokuuta 2012 mennessä toimitettava komissiolle kertomus 1 artiklassa tarkoitettujen toimenpiteiden täytäntöönpanosta vuoden 2010 jälkeen. Komissio tarkastelee uudelleen kyseisten toimenpiteiden vaikutuksia ja toimittaa tämän tarkastelun perusteella neuvostolle tarvittaessa ehdotuksen vuoden 2013 jälkeen toteutettavista toimenpiteistä.
3 artikla
1. Jos komissiolla on syytä epäillä, että tässä asetuksessa säädetty suspensio on johtanut jonkin tuotteen kaupan vääristymiseen, se voi 4 artiklan 2 kohdassa tarkoitetun hallintomenettelyn mukaisesti väliaikaisesti kumota suspension enintään 12 kuukaudeksi. Tuontitullien maksaminen sellaisten tuotteiden osalta, joita koskeva suspensio on väliaikaisesti kumottu, varmistetaan vakuudella. Asianomaisten tuotteiden luovuttaminen vapaaseen liikkeeseen Kanariansaarilla edellyttää tällaisen vakuuden antamista.
2. Neuvosto voi päättää 1 kohdassa tarkoitetun 12 kuukauden ajanjakson kuluessa kumota suspension lopullisesti komission ehdotuksesta. Vakuuksilla katetut tullien määrät on siinä tapauksessa kannettava lopullisesti.
3. Jollei lopullista päätöstä ole 2 kohdan mukaisesti tehty 12 kuukauden ajanjakson kuluessa, vakuutena olevat määrät vapautetaan.
4 artikla
1. Komissiota avustaa yhteisön tullikoodeksista 12 päivänä lokakuuta 1992 annetulla neuvoston asetuksella (ETY) N:o 2913/92 (4) perustettu tullikoodeksikomitea, jäljempänä ’komitea’.
2. Jos tähän kohtaan viitataan, sovelletaan päätöksen 1999/468/EY 4 ja 7 artiklaa ottaen huomioon mainitun päätöksen 8 artiklan säännökset.
Päätöksen 1999/468/EY 4 artiklan 3 kohdassa tarkoitetuksi määräajaksi vahvistetaan kolme kuukautta.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2007 alkaen 31 päivään joulukuuta 2013 saakka.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä heinäkuuta 2008.

Labels: 3
18
6